মিশরের সমগ্র ইতিহাসে এই প্রথম একজন প্রেসিডেন্ট জনগণের দ্বারা নির্বাচিত হয়েছিল। অথচ তাঁকে সরিয়ে দিল সেনাবাহিনীর এমন একজন বেতনভোগী অফিসার যার সে কাজে কোন বৈধ ক্ষমতাই ছিল না। যে দেশে আইনের শাসন থাকে সে দেশে এমন অপরাধে তার কঠোর শাস্তি পাওয়াটাই ন্যায় বিচার। এ সামরিক অভ্যুত্থান নিছক মুরসীর বিরুদ্ধে নয়। তাঁর দল ইখওয়ানূল মুসলিমীনের বিরুদ্ধেও নয়। বরং দেশের সংখ্যাগরিষ্ঠ জনগণের বিরুদ্ধে যারা তাঁকে মাত্র এক বছর আগে ৪ বছরের জন্য নির্বাচিত করেছিল। সেনাবাহিনী প্রধান জেনারেল আব্দুল ফাতাহ আল-সিসির অপরাধ শুধু এ নয় যে,সে শুধু দেশের নির্বাচিত প্রেসিডেন্টকে অপসারণ করেছে। বরং সে ভেঙ্গে দিয়েছে পার্লামেন্ট এবং মুলতবী করেছে দেশের শাসনতন্ত্র। অথচ মিশরের সমগ্র ইতিহাসে এটিই ছিল প্রথম শাসনতন্ত্র যা জনগণের নির্বাচিত প্রতিনিধিগণ নিজেরা প্রণোয়ন করেছিল এবং রিফারেন্ডামে সে শাসনতন্ত্র বিপুল ভোটে জনগণ দ্বারা অনুমোদিতও হয়েছিল।এ শাসনতন্ত্র তৈরীতে শত শত গুরুত্বপূর্ণ ব্যক্তির অসংখ্যবার মিটিং হয়েছে,এবং তাতে হাজার হাজার ঘন্টা ব্যয়ও হয়েছে।বিগদ এক বছরের বেশী কাল ধরে প্রেসিডেন্ট নির্বাচন,পার্লামেন্টারি নির্বাচন ও রিফারেন্ডাম অনুষ্ঠান করতে দেশের শত শত কোটি টাকা ব্যয় হয়েছে। কিন্তু সেনা বাহিনীর প্রধান জেনারেল আব্দুল ফাতাহ আল-সিসি সবকিছুকে আস্তাকুঁরে ফেলে দিল।